b'\n_START_ARTICLE_\nKozmetika\n_START_SECTION_\nStari Egip\xc4\x8dani in kozmetika\n_START_PARAGRAPH_\nPrvi arheolo\xc5\xa1ki dokazi o uporabi kozmetike segajo v leto 4000 pr.n.\xc5\xa1t. Na obmo\xc4\x8dju takratnega Starega Egipta so arheologi na\xc5\xa1li razli\xc4\x8dne bogato okra\xc5\xa1ene posode, ki so jih uporabljali za shranjevanje kozmetike. Na\xc5\xa1li pa so tudi stenske poslikave, ki prikazujejo li\xc4\x8denje ter uporabo kozmetike._NEWLINE_Znana je predvsem egip\xc4\x8danska kraljica Nefreteta, ki je uporabljala di\xc5\xa1ave v obliki mazil ter razli\xc4\x8dna rastlinska barvila za barvanje ustnic ter za temnenje o\xc4\x8di. Poznane so ji bile tudi soli za kopanje ter razli\xc4\x8dna depilacijska sredstva. A za razliko od di\xc5\xa1av ter parfumov, ki so bili dostopni samo vi\xc5\xa1jim dru\xc5\xbebenim slojem, so v Egiptu sen\xc4\x8dila za o\xc4\x8di uporabljali tudi ni\xc5\xbeji sloji, saj so bila cenej\xc5\xa1a in lahko dostopna.\n_START_SECTION_\nKozmetika v Gr\xc4\x8diji in Starem Rimu\n_START_PARAGRAPH_\nZ razvojem sveta in osvajanju so kozmetiko za\xc4\x8deli spoznavati tudi drugi narodi in druge civilizacije. Iz Egipta ter iz Bli\xc5\xbenjega vzhoda se je kozmetika prenesla do Starih Grkov, od njih pa do Rimljanov. Tako kot v Egiptu, so tudi v Gr\xc4\x8diji ter Rimu uporabljali kozmetiko za izbolj\xc5\xa1anje telesnega vonja in lepote, prav tako pa je bila klju\xc4\x8dnega pomena pri verskih obredih._NEWLINE_Stari Rimljani so \xc5\xbee takrat ugotovili, da se da s prodajo kozmetike dobro zaslu\xc5\xbeiti, zato so se odlo\xc4\x8dali za izdelavo v ve\xc4\x8djih koli\xc4\x8dinah. Kozmetiko so pri njih izdelovale su\xc5\xbenje, ki so jim rekli kar\xc2\xa0\xc2\xbbcosmetae\xc2\xab, njihova naloga pa je bila tudi to, da so v kopali\xc5\xa1\xc4\x8dih pripravljale odi\xc5\xa1avljene kopeli.\n_START_SECTION_\nSrednji vek v Evropi \xe2\x80\x93 zaton kozmetike\n_START_PARAGRAPH_\nPo razpadu rimskega imperija je nad Evropo zavladalo obdobje temnega srednjega veka. Evropi so vladali barbari, ki za kozmetiko niso imeli potreb. S ponovnim razvojem evropske civilizacije pa je kozmetika ponovno pri\xc5\xa1la v uporabo, ampak v veliko manj\xc5\xa1em obsegu, kot pa pred tem. Te\xc5\xbeava je bila predvsem v tem, da so cerkveni voditelji kozmetiko smatrali za nekaj gre\xc5\xa1nega in nemoralnega, zato so jo prepovedali. Na sre\xc4\x8do vse \xc5\xbeenske tega niso upo\xc5\xa1tevale in so kozmetiko vseeno uporabljale._NEWLINE_Takrat so bili \xc5\xa1e posebej popularni razli\xc4\x8dni pudri, ki so naredili ko\xc5\xbeo svetlej\xc5\xa1o. V srednjem veku so osebe, ki so imele ni\xc5\xbeji dru\xc5\xbebeni polo\xc5\xbeaj, \xc4\x8dez dan delale na poljih, \xc4\x8de so hotele pre\xc5\xbeiveti. Njihova ko\xc5\xbea je bila porjavela od sonca. Bela ko\xc5\xbea pa je bila znak, da ima oseba dovolj visok dru\xc5\xbebeni status, da ji za \xc5\xbeivljenje ni potrebno garati na polju, ampak lahko u\xc5\xbeiva v svojih sobanah. Zaradi tega so mnoge \xc5\xbeenske takrat posegale po razli\xc4\x8dnih pudrih, ki so njihovo ko\xc5\xbeo naredili bolj aristokratsko. Te\xc5\xbeava teh pudrov pa je bila, da so velikokrat vsebovali svinec ali arzen, ki sta zelo strupena in ki sta se po\xc4\x8dasi nalagala v telesu.\n_START_SECTION_\n20. stoletje \xe2\x80\x93 \xc4\x8das vzpona kozmetike\n_START_PARAGRAPH_\nV za\xc4\x8detku 20. stoletja je kozmetika ter predvsem make-up postal moderen v ZDA ter Evropi. Razlog za to je bil najprej razmah baleta, kjer so nastopajo\xc4\x8di uporabljali kozmetiko in make-up v predstavah. Seveda pa je najve\xc4\x8dji\xc2\xa0\xc2\xbbkrivec\xc2\xab\xc2\xa0za razmah kozmetike ameri\xc5\xa1ka filmska in televizijska industrija v Hollywoodu. Mnoga kozmeti\xc4\x8dna podjetja so takrat v razvoju televizije videle prilo\xc5\xbenost za promocijo svojih izdelkov in se je poslu\xc5\xbeile. Max Factor, L\xe2\x80\x99Or\xc3\xa9al in druga podjetja so za\xc4\x8dela izkori\xc5\xa1\xc4\x8dati ta medij za promocijo svojih izdelkov, kar jim je ve\xc4\x8d kot uspelo._NEWLINE_Danes je kozmetika prisotna v vsakem domu in vidimo lahko, kak\xc5\xa1en vzpon je naredila v vseh letih razvoja. Nizko ceno in veliko dostopnost kozmetiki pa so omogo\xc4\x8dile predvsem nove tehnologije v kozmeti\xc4\x8dni industriji, ki so izdelavo krem in ostalih preparatov naredile cenej\xc5\xa1o in enostavnej\xc5\xa1o.'